2019ની ચૂંટણીને એકાદ વર્ષની વાર છે ત્યારે એન્ટીબીજેપી મોરચો ઊભો કરવાની ચર્ચાની જગ્યાએ, ક્યાં ક્યાં ગાબડાં પડી રહ્યા છે તેવી ચર્ચા વધુ થઈ રહી છે. સીતારામ યેચુરીએ સીપીએમમાં સત્તાવાર સૂચન કર્યું હતું કે સંઘ-ભાજપ સામે મજબૂત મોરચા માટે પ્રયાસો કરવા રહ્યા. સત્તાવાર રીતે તે સૂચન નકારી કઢાયું છે. પશ્ચિમ બંગમાં ડાબેરી અને કોંગ્રેસ એક થાય તે શક્યતા આમ પણ ઓછી હતી. તેના પડોશી રાજ્ય ઓડિશામાં પણ મજબૂત પ્રાદેશિક પક્ષ બીજુ જનતા દળમાં ભાગલા પડી ગયા છે. બીજેડીના સંસદસભ્ય અને દિલ્હીમાં બીજેડીના ચહેરા તરીકે જાણીતા બૈજયંત પાન્ડા એટલે કે જય પાન્ડાને પક્ષમાંથી સસ્પેન્ડ કરાયા છે. જય પાન્ડા હવે ક્યારેય ભાજપમાં જોડાઈ જાય તેની રાહ જોવાની રહી. કેમ કે તેમના સસ્પેન્શન પાછળનું એક મહત્ત્વનું કારણ તેમના દ્વારા સતત પીએમ મોદીની આરતી ઉતારવામાં આવતી હતી તે પણ હતું. સંઘ-ભાજપની વિચારધારાના પ્રવાહમાં જય પાન્ડા વારંવાર ડુબકી મારતા હતા.